ดัชนีหุ้นร่วงแรง 43.62 จุด
ตลาดหุ้นวันนี้ผันผวนสูง กระหน่ำเทขายช่วงบ่ายกดดัชนีปิดลบ 43.62 จุด ซื้อขายกว่า 6.1 หมื่นล้านบาท
29 ต.ค. 2565

ตลาดหุ้นวันนี้ผันผวนสูง กระหน่ำเทขายช่วงบ่ายกดดัชนีปิดลบ 43.62 จุด ซื้อขายกว่า 6.1 หมื่นล้านบาท 
ตลาดหุ้นวันที่ 18 มิ.ย. ตลาดหุ้นมีความผันผวนสูง ระหว่างวันมีกรอบการเคลื่อนไหวถึง 64 จุด โดยปรับตัวบวกแรงในช่วงเช้าขึ้นไปบวกถึง 20 จุด จนดัชนีหุ้นแตะระดับสูงสุดที่ 1,492.28 จุด แต่พอเปิดตลาดภาคบ่ายดัชนีหุ้นบวกในระดับที่ลดลง จนกลับมายืนในแดนลบ และร่วงแรงในช่วงท้ายตลาดลดลงกว่า 40 จุด มีแรงขายในหุ้นขนาดใหญ่ และปิดตลาดที่ระดับต่ำสุดของวันที่ระดับ 1,427.42 จุด ลดลง 43.62 จุด หรือ 2.97% มูลค่าการซื้อขาย 61,645.81 ล้านบาท 
5 อันดับหุ้นที่มีการซื้อขายสูงสุด
1.INTUCH ปิดที่  79 บาท ลดลง 2.75 บาท หรือ 3.36% มูลค่าการซื้อขาย 3,155 ล้านบาท 
2.KBANK ปิดที่ 187.50 บาท ลดลง 6.50 บาท หรือ 3.35% มูลค่าการซื้อขาย 2,645 ล้านบาท  
3.JAS ปิดที่ 8.05 บาท ลดลง 0.10 บาท หรือ 1.23% มูลค่าการซื้อขาย 2,610 ล้านบาท  
4.ADVANC ปิดที่ 252 บาท ลดลง 5 บาท หรือ 1.95% มูลค่าการซื้อขาย 2,589 ล้านบาท 
5.PTT ปิดที่ 321 บาท ลดลง 8 บาท หรือ 2.43% มูลค่าการซื้อขาย 2,344 ล้านบาท 
นายปริญทร์ กิจจาทรพิทักษ์ ผู้อำนวยการอาวุโส ฝ่ายวิเคราะห์หลักทรัพย์ บล. เคทีบี(ประเทศไทย) กล่าวว่า ดัชนีหุ้นไทยเหวี่ยงตัวค่อนข้างแรง ดัชนีในการซื้อขายภาคเช้าบวกถึง 20 จุด แต่พอเข้าสู่การซื้อขายภาคบ่ายกลับดิ่งลง โดยลดลงถึง กว่า 40 จุด 
สาเหตุส่วนหนึ่งเป็นเพราะนักลงทุนขายทำกำไรออกไปก่อนที่ผลการประชุมของธนาคารกลางของสหรัฐ (เฟด) จะทราบผลในคืนวันที่ 19 มิ.ย.  เพราะในระยะเพียงไม่กี่วันได้ปรับตัวบวกขึ้นมา 140 จุด จากระดับต่ำสุดที่ 1,351 จุดเมื่อสัปดาห์ที่ผ่านมา
สำหรับกลยุทธ์การลงทุนระยะนี้ให้นักลงทุนเข้าซื้อในจังหวะที่หุ้นปรับตัวลดลงและขายเมื่อดัชนีมีการฟื้นตัว โดยให้เลือกกลุ่มหุ้นขนาดใหญ่พวกบลูชิพทั้งหลาย เพราะเป็นกลุ่มหุ้นที่มีผลต่อการเคลื่อนไหวของดัชนี 
ส่วนกรอบการลงทุนในระยะนี้ ค่อนข้างกว้าง เพราะดัชนีหุ้นมีการเหวี่ยงตัวสูง โดยใแนวรับแรกที่ 1,420 จุด และแนวรับที่ 2 ที่ระดับ 1,400 จุด ส่วนแนวต้านแรกอยู่ที่ 1,450 จุด และถัดไปอยู่ที่ 1,480 จุด